Tranbjerg d. 9/5-2023

Mindeord for Arne Søby – næstformand AIA-Tranbjerg Fodbold

Arne Søby (1946 - 2023) sov stille ind d. 3. maj efter længere tids sygdom, omgivet af sin nærmeste familie.

Arne har i en menneskealder været et aktivt medlem i AIA-Tranbjerg og var et velkendt ansigt på anlægget ved Grønløkke Alle’. Han var indtil det sidste involveret i klubbens arbejde og efterlader sig et klart aftryk i både bestyrelsen og senior-afdelingen.

I 1967 var året hvor Arne for førstegang iførte sig AIA’s farver som senior spiller.

Dengang havde klubben adresse på Åhavevej i Viby og spillede i 3. division. Arne blev hurtigt involveret i klubbens arbejde, først som ungdomstræner, senere som træner for senior-herres første hold i 80’erne.

Derudover har han igennem årene påtaget sig adskillige tillidsposter, bl.a. som formand i perioden 2008-2011 og medlem af bestyrelsen igennem flere perioder.

Arne havde de sidste år haft stor andel i seniorarbejdet og havde trods den ”lille” aldersforskel, en stor forståelse og respekt for spillernes ønsker og behov.

Arne udviste ikke kun interesse for de ældre medlemmer, men var igennem sit virke som foreningsmand, optaget af ungdommen og behovet for at fastholde de unges interesse for fodbold og klubliv. Herunder at sikre tilgangen af nye medlemmer og fremme de frivillige kræfter i klubben. Han var selv et yderst markant eksempel herpå, hvor hans erfaring som pædagog, igennem adskillige år, kom klubbens medlemmer til gode.

Som person var Arne afholdt og respekteret, ikke kun for sin indsats i klubbens arbejde, men også som en god ”holdkammerat”. Arne havde klare holdninger og værdier, og hjerte for fællesskabet, hvilket gerne kom til udtryk i hans indsat i bestyrelsen.

Arne blev i 2010 hædret med JBU’s sølvnål og i 2017 med AIA-Tranbjergs guldnål.

En sand klublegende og foreningsmand i AIA-Tranbjerg Fodbold er gået bort.

Ære være hans minde.

På vegne af AIA-Tranbjerg fodbolds bestyrelse

Formand

Morten Eaton Mølgaard